Majuba-kragstasie: Ondersoek afgehandelDie silo wat by Majuba ineengestort het. Brian Molefe, uitvoerende hoof van Eskom, het Maandag die uitslag van ŉ ondersoek oor die ineenstorting van die Majuba-kragstasie se steenkoolsilo in Mpumalanga wat tot grootskaalse beurtkrag gelei het, bekend gemaak. “Die ondersoek is afgehandel en het getoon dat daar ŉ ontwerpfout met die silo was,” het Molefe aan verslaggewers in Johannesburg gesê. “Amerikaanse ontwerpstandaarde is gebruik, en dit was baie laer standaarde as wat tans van toepassing is. Ontwerpe vir die permanente oplossing is reeds afgehandel. Die beskadigde silo en betrokke steenkoolvoerbandstelsel sal weer ingestel word.” ŉ Tussentydse oplossing, wat ŉ tydelike voerband insluit, is ook gevestig. “Die gebruik van vragmotors om steenkool te vervoer is ook voor die tussentydse oplossing van ŉ gemiddeld van 1 060 beperk tot ŉ gemiddeld van 90 vragmotors,” het Molefe bygevoeg. Abram Mashego, hoof van kapitaal, het gesê daar was geen nalatigheid deur die kontrakteurs nie. “Die kontrakteurs was nie nalatig nie. Hulle het volgens die ontwerp gewerk. Die ontwerpkodes wat in daardie stadium aangewend is, het nie die toestande van die silo in ag geneem nie. Die probleem was die ontwerp,” het hy gesê. Die silo het in November verlede jaar ineengestort en Eskom is gedwing om grootskaalse beurtkrag toe te pas. Lees alle vorige berigte oor die Majuba-kragstasie op Maroela Media.